Отделните крикове за коли се различават както по конструкция, така и по товароносимост, тегло и размери. За гаража са подходящи крикове на колела, които маневрират по-лесно и са по-устойчиви, докато за автомобилите се използват компактни преносими крикове.
Подов крик - най-често това е крик крокодил. Той е хидравличен крик за кола и се използва за частично повдигане на автомобилите, снабден е с колела за лесно преместване и позициониране. Характеризира се с добра устойчивост и е различен по товароподемност и габарити.
Цилиндричен хидравличен крик(тип бутилка), наричан още маслен крик за кола - характеризира се с малки габарити и добра товароподемност. При този вид е много важно да се съобрази височината на крика с тази на конкретния автомобил. Възможно е при много ниски автомобили те да не вършат работа.
Ножичен крик, известен още като трапецовиден автомобилен крик - подходящ е за по-леки превозни средства, защото товароносимостта му е от един до два тона. Механичен крик за кола, който се задейства с манивела. Височината на повдигане също не е голяма: от 38 до 76 см, в зависимост от модела. Освен това e лек, рентабилен и безопасен, което го прави предпочитан избор за леки автомобили.
Надуваем крик за кола - работи като използва отработените газове от изпускателната система на автомобила. Посредством тях се напомпва въздушна възглавница, която се поставя под автомобила и го повдига, където е необходимо. Такива крикове се използват при черни, неравни пътища, меки терени като: пясък, сняг или кал, защото имат голяма площ на повдигане. Освен това са леки и не заемат много място, когато не се използват.
Пневматичен крик за кола- известен още като телескопичен се използва при тежки превозни средства като автобуси, камиони, строителни машини и други.
Съществуват и други видове крикове, които се използват за ремонт и поддръжка на превозни средства като подемник за коли и други, но те са за професионална употреба.